BBC lancerer ny tv-kanal i Danmark

Danske seere har noget at se frem til, når den britiske tv-gigant BBC inden længe lancerer en ny nordisk tv-kanal ved navn BBC Nordic. Kanalen samler de bedste underholdnings- og dokumentarprogrammer fra henholdsvis BBC Brit og BBC Earth og erstatter dermed begge i selskabets nuværende kanalmix i danske tv-pakker.

Samtidig lanceres BBC Nordic+ som en on demand-tjeneste, der skal give seere mulighed for at gå i dybden med programmerne fra den nye kanals arkiver, når det passer dem.

“BBC’s nye tv-kanal lander på baggrund af flere års markedserfaring i Danmark og Norden med indgående kendskab til de danske seeres præferencer,” hedder det i en pressemeddelelse.

– Vi har håndplukket shows, som vi ved vores nordiske publikum elsker, med spændende nye tilføjelser, der appellerer til en bredere og mere mangfoldig målgruppe. Lanceringen af BBC Nordic+ gør samtidig, at vores nordiske seere får én platform til både tv og on demand, siger Arran Tindall, Senior Vice President, Key Markets hos BBC Studios.

Blandt de programmer, der vil være tilgængelige på BBC Nordic fra start, er den nye serie Louis Theroux Interviews… fra den prisvindende dokumentarist Louis Theroux. I programmet kommer Theroux helt tæt på Storbritanniens største stjerner. Tredje sæson af Serengeti vil derudover rykke seerne helt ind i hjertet af Tanzanias eventyrlige og farlige dyreliv.

BBC Nordic+ vil som on demand-tjeneste give seere mulighed for at se alt indhold fra Nordic-kanalen samt udforske nyt og nøje udvalgt indhold inden for kunst, historie, dokumentar og musik. Det vil blandt andet omfatte den splinternye hiphopdokumentarserie Public Enemy: How Hip Hop Changed the World af Public Enemy-frontmanden Chuck D, hvor raplegender som Eminem, Run-D.M.C. og Ice-T medvirker.

BBC Nordic+ lanceres i Danmark og resten af Norden den 17. april 2023 kl. 10:00.

BBC lancerer ny tv-kanal i Danmark